Uitbreek van siektes op Goudveld gevrees weens rommel | Netwerk24
Uitbreek van siektes op Goudveld gevrees weens rommel
Deur Alet van der Walt 05 September 2019 06:43
Goudvelders vrees 'n rotplaag en die uitbreek van siektes omdat vullisverwydering in die gebied bykans tot stilstand gekom het.
Vullisverwydering het in die Matjhabeng-munisipaliteit tot stilstand gekom. Foto: Alet van der Walt
Die DA en die VF Plus het hul kommer oor die gebrek aan vullisverwydering uitgespreek.
Die VF Plus sê die probleme met vullisverwydering, asook rioolbesoedeling, in die gebied neem nou kommerwekkende afmetings aan.
Susan Taljaard, 'n VF Plus-raadslid, sê knaagdiere het hulle reeds in groot getalle in vullissakke begin tuismaak.
Vullissakke staan reeds langer as 'n maand in die Thabong-woongebied. Ander woongebiede deel dié probleem. Om die probleme te vererger is daar ook 'n rioolkrisis in dié gebied, sê Taljaard.
Maxi Badenhorst, die DA se hoofsweep in Matjhabeng, sê niemand kry antwoorde oor wanneer vullisverwydering gedoen sal word nie.
Badenhorst sê die vragmotors wat vir vullisverwydering gekoop is, voldoen nie aan veiligheidsvereistes nie en mag nie gebruik word nie.
Sy sê die situasie by drie vulstasies op Ventersburg is onhoudbaar omdat weke se vullis nog nie verwyder is nie.
"Die vlieë maak mense in die dorp mal," sê Badenhorst.
Volgens Taljaard gaan die VF Plus 'n amptelike skrywe aan die LUR vir samewerkende regering en tradisionele sake, Thembeni Nxangisa, rig en versoek dat ondersoek ingestel word om te bepaal wat die situasie rondom die onpadwaardige diensleweringsvoertuie is.
Badenhorst sê die munisipaliteit het vandeesweek 'n nuwe diensrooster uitgestuur waarvolgens vullis verwyder sou word, maar sover sy kan vasstel, word die meeste gebiede steeds nie gediens nie.
Kgojane Matutle, munisipale woordvoerder, sê daar is 'n agterstand met vullisverwydering en dat die munisipaliteit sy bes doen om dit uit te wis.